﻿

**MINISTERUL TRANSPORTURILOR**

**ORDIN**

**Nr.…………/………………**

pentru modificarea și completarea Normelor privind autorizarea şi controlul centrelor de pregătire şi perfecţionare profesională a personalului de specialitate din domeniul transporturilor rutiere, aprobate prin Ordinul ministrului transporturilor nr.1212/2015 și a Normelor privind pregătirea şi atestarea profesională a anumitor categorii de conducători auto, prevăzute în Anexa nr. 2 la Ordinul ministrului transporturilor nr.1214/2015

  În temeiul prevederilor art. 12 lit. f) și h) din Ordonanţa Guvernului nr. 19/1997 privind transporturile, republicată, cu modificările şi completările ulterioare, ale art. 6 alin. (3) lit. g) și h) din Ordonanţa Guvernului nr. 27/2011 privind transporturile rutiere, cu modificările şi completările ulterioare, precum şi ale art. 5 alin. (4) din Hotărârea Guvernului nr. 21/2015 privind organizarea şi funcţionarea Ministerului Transporturilor, cu modificările şi completările ulterioare,

ministrul transporturilor emite prezentul ordin.

**ART. I -** Normele privind autorizarea şi controlul centrelor de pregătire şi perfecţionare profesională a personalului de specialitate din domeniul transporturilor rutiere prevăzute în anexa la Ordinul ministrului transporturilor nr.1212/2015, publicat în Monitorul Oficial Partea I, nr. 867 din 20 noiembrie 2015, se modifică şi se completează după cum urmează:

1. La articolul 1, după alineatul (2) se introduce alineatul (3) cu următorul cuprins:

„(3) Cursurile de pregătire inițială și formare continuă a personalului de specialitate din domeniul transporturilor rutiere se organizează în limba română. Cursurile de formare continuă, în vederea obținerii certificatelor de calificare profesională continuă – CPC pentru transport rutier de marfă și/sau de persoane, pot fi organizate și în limba engleză, spaniolă sau rusă.”

1. La articolul 7, alineatul (2) litera c) punctul (v) și alineatul (3) lit a) se modifică și vor

avea următorul cuprins:

„(v) suportul de curs în limba română sau, după caz, în limba engleză, spaniolă sau rusă, pentru fiecare tip de curs pentru care se solicită autorizarea, întocmit astfel încât conţinutul acestuia să ţină seama de cerinţele şi reglementările în vigoare din domeniul transporturilor rutiere, valabile la data solicitării autorizării centrului de pregătire şi perfecţionare profesională. Suportul de curs trebuie întocmit în concordanţă cu programele de pregătire, iar conţinutul trebuie să fie adaptat necesităţilor de învăţare ale candidaţilor şi obiectivelor cursului;”

1. La articolul 7, alineatul (3) litera a) se modifică și va avea următorul cuprins:

„a) are angajaţi lectori atestaţi pentru cursurile prevăzute pe versoul autorizaţiei, titulari ai unui atestat de lector în transportul rutier corespunzător tipului / tipurilor de cursuri pentru care solicită autorizarea. Lectorii care predau în limba engleză, spaniolă sau rusă trebuie să dețină certificate corespunzător de competențe lingvistice nivelul B2;”

1. La articolul 9 alineatul (2) litera g) se modifică și va avea următorul cuprins:

„g) suportul de curs în limba română sau, după caz, în limba engeză, spaniolă sau rusă pentru fiecare tip de curs pentru care se solicită autorizarea, întocmit astfel încât conţinutul acestuia să ţină seama de cerinţele şi reglementările în vigoare din domeniul transporturilor rutiere, valabile la data solicitării autorizării centrului de pregătire şi perfecţionare profesională. Suportul de curs trebuie întocmit în concordanţă cu programele de pregătire inclusiv cele prevăzute la lit. c), iar conţinutul trebuie să fie adaptat necesităţilor de învăţare ale candidaţilor şi obiectivelor cursului”

**ART. II –** La articolul 5 din Normele privind pregătirea şi atestarea profesională a anumitor categorii de conducători auto, prevăzute în Anexa 2 la Ordinul ministrului transporturilor nr. 1214/2015 pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere, publicat în Monitorul Oficial al României, Partea I, nr. 903 și 903 bis din 4 decembrie 2015, alineatul (1) se modifică și va avea următorul cuprins:

„(1) Examinarea pentru obţinerea CPC se face conform Normelor prevăzute în Anexa nr. 8 la ordin. Examinarea pentru obținerea CPC se organizează în limba română, engleză, spaniolă și rusă. Conducătorii auto susțin examenele pentru obținerea CPC în limba în care au urmat cursul de pregătire profesională periodică.”

**ART. III -**  (1) Întrebările în limba engleză, spaniolă și rusă pe baza cărora candidaţii susţin examinarea pentru obținerea CPC se introduc în sistemul informatic, care generează în mod aleatoriu chestionare pentru fiecare candidat la data susţinerii examinării, de către Autoritatea Rutieră Română - A.R.R., în următoarele termene de la intrarea în vigoare a prezentului ordin: 6 luni pentru limba engleză și 12 luni pentru limba spaniolă și limba rusă.

(2) Intrebările elaborate conform art.8 alin.(2) din Anexa 8 la Ordinul ministrului transporturilor nr. 1214/2015 pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere, se traduc din limba română în limba engleză, spaniolă și rusă de către Autoritatea Rutieră Română - A.R.R.

(3) Baza de întrebări redactate în limba engleză, spaniolă și rusă se publică pe pagina de internet a Autorităţii Rutiere Române - A.R.R. şi se actualizează ori de câte ori se impune.”

**ART. IV -** Direcţia de specialitate din cadrul Ministerului Transporturilor, Inspectoratul de Stat pentru Controlul în Transportul Rutier şi Autoritatea Rutieră Română - A.R.R. duc la îndeplinire prevederile prezentului ordin.

**ART. V -** Prezentul ordin se publică în Monitorul Oficial al României, Partea I.

**MINISTRUL TRANSPORTURILOR**

**LUCIAN ȘOVA**

**SECRETAR DE STAT**

**MIRCEA FLORIN BIBAN**

**SECRETAR GENERAL**

**ELENA PETRAȘCU**

**DIRECTIA DE AVIZARE**

DIRECTOR

**TUDOR RADU NICOLAE BIACIU**

**DIRECTIA TRANSPORT RUTIER**

DIRECTOR

**PAUL TACHE**

**DIRECTIA TRANSPORT RUTIER**

Coordonator tehnic

**CORNELIU IOAN DIMITRIU**